7-10-2010 (Thursday)
KRC - Malaysia shiga-
Naura Shadang
Jinghpaw Wunpawng tsinyam ni hpe American mungdan kawn tsinyam masat hkap la ai lam hta uhpung hku masat hkap la mat wa sana re lam hpe August (17) ya hta galaw ai UNHCR-Malaysia hte tsinyam ninghpaw ni a zuphpawng shiga hte maren chye lu ai.
American Asuya a Policy hta tsinyam ni hpe shanhte a mungdan de shaga la ai lam hta hkum dingdek (individual) hte uhpung (group) hku ngu nna hpan lahkawng garan let galaw nga ai re.
Lai wa sai aten hta Hpunau Hkang amyu ni chyu sha uhpung hku tsinyam masat hkrum ai rai nna, Jinghpaw Wunpawng tsinyam ni gaw ya she masat hkrum ai lam rai nga ai.
Ndai hku masat hkrum ai a marang e hkam la lu na akyu gaw Jinghpaw Wunpawng tsinyam ni law law America mungdan de sa lu na ahkaw ahkang pru wa na rai nga ai.
Raitim mung, ndai masing hta, UNHCR-Malaysia kawn 2010 August (17) ya a shawng daw de tsinyam masat tawn sai ni sha rai nhtawm, ndai hpang daw de tsinyam masat lu la na ni gaw hkum dingdek hku bai rai na hpe chye lu ai.
America mungdan gaw shaning shagu Mungkan grup gra na tsinyam masha 75,000 (mun sanit hkying manga) hpe hkap la nga ai rai nhtawm, dai hta Asia mungdan na gaw 17,000 (mun langai hkying sanit) lawm nga ai.
Myenmung tsinyam ni kaw na gaw shaning shagu tsinyam masha 4000 (hkying mali) hpe hkap la nga ai rai nna dai ning gaw htap lahkawng jan 8000 hte 10,000 lapran hkap la mat wa na re majaw kaga mungdan yawng hta dawn jan dik htum mai byin wa ai lam chye lu ai.
Matut nna, shanhte a mungdan de tsinyam hkap la ai ladat hta mung myu baw sang tsinyam hpung ni a masha jahpan hta hkan nna tsa lam shadang (%) hku hkap la mat wa na re hpe kahtap chye lu ai.
eng_Latn hau_Latn knc_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn